[pic] | EURÓPAI BIZOTTSÁG |

Brüsszel, 2010.11.10.

COM(2010) 657 végleges

A BIZOTTSÁG KÖZLEMÉNYE

az új személygépkocsik nyilvántartásba vett adatainak nyomon követéséről és bejelentéséről

A BIZOTTSÁG KÖZLEMÉNYE

az új személygépkocsik nyilvántartásba vett adatainak nyomon követéséről és bejelentéséről

1. BEVEZETÉS

A könnyű gépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendelet[1] 8. cikke alapján a tagállamoknak az új személygépkocsikra vonatkozóan minden évben rögzíteniük kell bizonyos adatokat, és azokat a Bizottság részére be kell jelenteniük. Ezen adatok alapján kerülnek meghatározásra az új személygépkocsik gyártóira vonatkozó egyedi szén-dioxid-kibocsátási célértékek, és ezek szolgálnak annak értékelésére is, hogy a gyártók teljesítik-e a szóban forgó célértékeket. A tagállamok által benyújtandó adatok egységességének biztosítása érdekében ezen adatok összegyűjtésének és bejelentésének folyamatát a lehető legnagyobb mértékben össze kell hangolni. Ez a közlemény – az új személygépkocsik nyilvántartásba vett adatainak a 443/2009/EK európai parlamenti és tanácsi rendelet szerinti nyomon követéséről és bejelentéséről szóló C(2010) 7652 bizottsági rendelettel együtt – azáltal könnyíti meg az adatok összegyűjtését, benyújtását és értékelését, hogy bemutatja a 443/2009/EK rendelet vonatkozó rendelkezéseinek a Bizottság általi értelmezését, és útmutatást ad a tagállamok számára a benyújtandó adatok jellegéről és formátumáról. Az érintettek ezenkívül eseti alapon további útmutatást fognak kapni.

2. AZ ADATOK

2.1 Adatforrások

A tagállamok számára a megfelelőségi tanúsítványok, illetve ha a személygépkocsik nyilvántartásba vételére nem e dokumentum szolgál, akkor a típus-jóváhagyási dokumentumok képezik az adatgyűjtés fő forrását. Mivel a típus-jóváhagyási dokumentumban értéktartományok is szerepelhetnek, a tagállamoknak gondoskodniuk kell arról, hogy a típus-jóváhagyási dokumentumokból szerzett adatok megfeleltethetők legyenek a megfelelőségi tanúsítványokban szereplőknek.

Meg kell jegyezni, hogy a járművek nyilvántartásba vétele céljából a járművek nyilvántartásba vételéhez kapcsolódó okmányokról szóló, 1999. április 29-i 1999/37/EK tanácsi irányelv[2] szerinti forgalmi engedély nem helyettesítheti a megfelelőségi tanúsítványt. A forgalmi engedély ugyanis csak a jármű nyilvántartásba vételét követően kerül kiadásra.

2.2 A gyártók listája

Az adatokat az egyes gyártók szerint kell nyomon követni és rögzíteni. Éppen ezért fontos, hogy a gyártót[3] egyértelműen megkülönböztessük a gyártmánytól[4]. Ettől függetlenül azonban egyértelmű, hogy mivel az illetékes hatóságok a gyártó nevét a megfelelőségi tanúsítványban vagy a típus-jóváhagyási dokumentációban az adott tagállamban használt megnevezés szerint rögzítik, ugyanaz a megnevezés többféle módon és helyesírással is előfordul.

A főbb gyártók azonosításának egységesítése érdekében a gyártók nevét és a hozzájuk kapcsolódó, a gyártási hely meghatározására szolgáló WMI-kódot (World Manufacturer Identifier) tartalmazó közös lista készül, és a tagállamoknak a C(2010) 7652 rendelet 8. cikkének (2) bekezdésében előírt nyilvántartásba vételhez e listát kell alapul venniük. Mivel a 443/2009/EK rendelet az EU-n belül és kívül működő gyártókra egyaránt vonatkozik, földrajzi alapon semmilyen különbséget nem szabad tenni a gyártók között. A C(2010) 7652 rendelet 7. cikkével összhangban azonban kivételt kell tenni azokban az esetekben, amikor az adott járműre vonatkozó adatok a kis sorozatban gyártott járműtípusokra vonatkozó nemzeti típusjóváhagyáson vagy egyedi típusjóváhagyáson alapulnak. A tagállamoknak ilyenkor nem a gyártók nevét, hanem a szóban forgó cikkben említett elnevezéseket kell alkalmazniuk.

A gyártók következetes azonosítása a gyártók által közös szén-dioxid-kibocsátási célértékek teljesítése céljából létrehozott (a 443/2009/EK rendelet 7. cikke szerinti) csoportosulások szempontjából is fontos. Mivel a csoportosulások összetétele az idők során változhat, az adatokat a csoportosulásban részt vevő összes gyártóra vonatkozóan gyűjteni kell. Az egyes csoportosulások tekintetében az átlagos fajlagos szén-dioxid-kibocsátást EU-szinten kell kiszámítani.

2.3 Adatszolgáltatási követelmények

A tagállamok illetékes hatóságai a 443/2009/EK rendeletnek megfelelően valamennyi adatról kötelesek jelentést tenni. Amennyiben a nyilvántartásba vétel alapjául szolgáló adatforrásból bármilyen lényeges adat hiányzik, az illetékes hatóságoknak fel kell kérniük a gyártókat az adatállomány kiegészítésére. Az illetékes hatóságok felelősek annak biztosításáért, hogy a nyilvántartásba vétel időpontjában valamennyi lényeges adat rendelkezésre álljon. A kis sorozatban gyártott járműtípusokra vonatkozó nemzeti típusjóváhagyások vagy egyedi típusjóváhagyások alkalmazási körébe tartozó járművek esetében csak a nyilvántartásba vett járművek számát kell kötelezően bejelenteni, a többi információt önkéntes alapon lehet eljuttatni.

2.4 A kettős, illetve a vegyes üzemű járművek nyilvántartásba vett adatainak bejelentése

A benzin és a dízelüzemanyag mellett az alternatív üzemanyaggal, így például a fenntartható forrásból előállított E85-tel, biodízellel vagy hidrogénnel is üzemelő kettős, illetve vegyes üzemű járművek piaci bevezetését is szorosan nyomon kell követni.

A 443/2009/EK rendelet jelenlegi formájában nem írja elő az ilyen járművekben használt összes alternatív üzemanyag nyomon követését, többek között azért, mert az ezekből származó szén-dioxid-kibocsátást még nem mérik. A kettős üzemű járművekben használt etanol-üzemanyag (E85) esetében a szén-dioxid-kibocsátást mérik, egyértelmű azonban, hogy az ezen üzemanyag figyelembevételére szolgáló, a szóban forgó rendelet 6. cikkében szereplő módszertant még javítani kell ahhoz, hogy hűen tükrözze az ilyen járművekből származó fajlagos szén-dioxid-kibocsátás tényleges értékét. Olyan új módszertant kell tehát kidolgozni, amellyel megfelelően figyelembe lehet venni az alternatív üzemanyaggal, így fenntartható forrásból előállított E85-tel, biodízellel vagy hidrogénnel is üzemelő kettős, illetve vegyes üzemű járművek esetében megvalósuló szén-dioxid-kibocsátáscsökkenést. A Bizottság – a 443/2009/EK rendelet 2013-ra tervezett felülvizsgálata részeként – kidolgozza a kettős, illetve vegyes üzemű járművek tényleges fajlagos szén-dioxid-kibocsátásának kiszámítására szolgáló módszertant. Tekintettel arra, hogy nem láthatjuk előre, hogy a kettős, illetve vegyes üzemű járművek milyen üzemanyaggal fognak valójában működni, a módszertannak egyaránt figyelembe kell vennie a tagállamokban forgalmazott különböző üzemanyagok rendelkezésre állását és jellemzőit.

Az üzemanyagok értékesítésére vonatkozó adatokat a benzin és a dízelüzemanyagok minőségéről, valamint a 93/12/EGK tanácsi irányelv módosításáról szóló 98/70/EK európai parlamenti és tanácsi irányelv[5] szerinti jelentéstétel keretében kell benyújtani. A módszertan kialakításáig a 98/70/EK irányelvet célszerű módosítani annak érdekében, hogy a tagállamok a különféle alternatív üzemanyagok, és ezen belül is legfőképpen a megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről szóló 2009/28/EK európai parlamenti és tanácsi irányelvben[6], és a 98/70/EK irányelvben szereplő kritériumokat teljesítő E85 értékesítésére vonatkozóan egységes és pontos adatokat nyújthassanak be.

3. ADATKÖZLÉS

Az illetékes hatóságok, a gyártók és a Bizottság közötti, időben megvalósuló és hatékony kommunikáció érdekében célszerű, ha az adatok továbbításával megbízott, a 443/2009/EK rendelet 8. cikkének (7) bekezdésével összhangban kijelölt illetékes hatóságok legalább két tisztviselőjüket kapcsolattartónak nevezik ki, és a Bizottsághoz eljuttatják e személyek nevét és elérhetőségeit. A tisztviselők számára hozzáférést kell biztosítani a központi adattárhoz (Central Data Repository)[7].

A 443/2009/EK rendelet 8. cikkében szereplő jelentéstételi kötelezettségek teljesítése szempontjából a jelentéstétel akkor minősül érvényesnek, ha a tagállamok értesítik a Bizottságot az adatok központi adattárolóba való feltöltésének időpontjáról. Ehhez az EC-CO2-LDV-IMPLEMENTATION@ec.europa.eu e-mail címre kell értesítést küldeniük, valamint másolatot a CO2-monitoring@eea.europa.eu e-mail címre. Az adatokat a Bizottság megbízásából az Európai Környezetvédelmi Ügynökség által kezelt adatbázisban tárolják majd. Az adatbázisnak a nyilvánosság számára hozzáférhetőnek kell lennie.

Annak érdekében, hogy az adatok időben a gyártók rendelkezésére álljanak, a tagállamok az egyes naptári évek első négy hónapjára vonatkozó teljes adatállományokat rögtön azután eljuttathatják a Bizottságnak, amint azok ideiglenes formában rendelkezésre állnak. A tagállamoknak azonban minden naptári év február 28-áig hitelesíteniük kell a teljes adatállományt, és azt továbbítaniuk kell a Bizottsághoz.

Abban az esetben, ha a tagállamok a kötelezően előírt határidőt megelőzően ideiglenes adatokat nyújtanak be, a Bizottság igyekszik kiszámítani, majd a gyártók részére eljuttatni a nyilvántartásba vett új személygépkocsik számára és fajlagos szén-dioxid-kibocsátására vonatkozó ideiglenes értékeket. Meg kell jegyezni, hogy a Bizottság ezen számításokat csak a 443/2009/EK rendelet 8. cikkének (5) bekezdésében említett időpontot követően erősíti meg.

3.1 Formátum

Az adatokat két külön XML-fájlban kell továbbítani: az egyikben a nyomon követési adatoknak, a másikban a 443/2009/EK bizottsági rendelet II. mellékletében előírt teljes adathalmaznak kell szerepelnie. Az interneten közzétételre kerülő útmutatások további részletekkel szolgálnak majd az XML-fájlokkal kapcsolatban.

3.2 Ellenőrzés

Az adatokat és az XML-formátum szerinti kódokat a tagállamok önállóan ellenőrzik. A CIRCA honlapon[8] azonban közzétételre kerül az adatok szöveges formátumú változata, amely az adott jelentéstételi évre vonatkozó adatoknak a továbbítást megelőző minőség-ellenőrzésére szolgál.

4. AZ ÁTLAGOS FAJLAGOS KIBOCSÁTÁSOK KISZÁMÍTÁSA

Annak érdekében, hogy az egyes gyártók – és köztük a 443/2009/EK rendelet 11. cikkének (1) és (4) bekezdésében említett gyártók – esetében az átlagos fajlagos szén-dioxid-kibocsátás kiszámításakor figyelembe lehessen venni a 443/2009/EK rendelet 4. cikke szerinti, fokozatosan növekvő arányokat, a járműveket fajlagos szén-dioxid-kibocsátásuk alapján kell kiválasztani. Az átlagos fajlagos szén-dioxid-kibocsátás kiszámításához csak a legalacsonyabb kibocsátással rendelkező járműveket kell kiválasztani, a 443/2009/EK rendelet 4. cikkének vonatkozó százalékos arányát figyelembe véve.

A fajlagos kibocsátás értéke az az érték, amelyet a kibocsátásnak – adott esetben – a 6. cikkben szereplő százalékos aránnyal, valamint az ökoinnováció révén elérhető, a Bizottság által a 12. cikk és a később elfogadandó részletes szabályok alapján jóváhagyott megtakarítással való csökkentésével kapunk.

Az átlagos fajlagos szén-dioxid-kibocsátás kiszámításakor figyelembe kell venni az 5. cikkben meghatározott kategóriába eső járműveket.

Mindez egészen pontosan azt jelenti, hogy a fajlagos kibocsátás kiszámításának az egyes gyártókra vonatkozó fajlagos szén-dioxid-kibocsátási célértékek kiszámítása céljából való meghatározásakor a Bizottság a 443/2009/EK rendelet vonatkozó rendelkezéseit az alábbi sorrendben alkalmazza:

A járművek kiválasztása a számítások céljára

a) 6. cikk: amennyiben az adott tagállam teljesíti a 443/2009/EK rendelet 6. cikkében szereplő követelményt, akkor a 2015-ös naptári évvel bezárólag az E85-tel is üzemelő személygépkocsik fajlagos szén-dioxid-kibocsátási értéke csökkentésre kerül a cikkben szereplő aránnyal,

b) 12. cikk, összefüggésben a 13. cikk (3) bekezdésének második albekezdésével: a fajlagos kibocsátás értékéből levonásra kerül a Bizottság által később elfogadandó részletes szabályok alapján jóváhagyott ökoinnovációs módszerek révén elérhető kibocsátáscsökkenés értéke,

c) 4. cikk: a 2014-es naptári évvel bezárólag az a) és a b) pontok szerint kiszámított szén-dioxid-kibocsátási értékkel rendelkező nyilvántartásba vett új személygépkocsik kerülnek kiválasztásra, és a számítás során csak a legalacsonyabb kibocsátással rendelkező járművek kerülnek figyelembevételre, a 443/2009/EK rendelet 4. cikkének második albekezdésében szereplő százalékos arányig.

Az átlagos fajlagos szén-dioxid-kibocsátás kiszámítása

d) 5. cikk: a 2015-ös naptári évvel bezárólag az 50 g/km-nél kisebb fajlagos szén-dioxid-kibocsátású személygépkocsik esetében e személygépkocsik fajlagos szén-dioxid-kibocsátásának értékét megszorozzák a 443/2009/EK rendelet 5. cikkében szereplő megfelelő százalékos aránnyal,

e) 5. cikk: a 2015-ös naptári évvel bezárólag az 50 g/km-nél kisebb fajlagos szén-dioxid-kibocsátású személygépkocsiknál az e személygépkocsik esetében az ökoinnovációs módszerek révén elérhető kibocsátáscsökkenés értékét megszorozzák a 443/2009/EK rendelet 5. cikkében szereplő megfelelő százalékos aránnyal,

f) 12. cikk, összefüggésben a 13. cikk (3) bekezdésének második albekezdésével: meghatározásra kerül az ökoinnovációs módszerek révén elérhető kibocsátáscsökkenés mértéke, méghozzá az e) pont figyelembevételével az adott gyártóhoz rendelt összes kiválasztott személygépkocsi tekintetében a megfelelőségi tanúsítványban szereplő kibocsátáscsökkenési értékek alapján kiszámított átlagos szén-dioxid-csökkentésből. Azon járművek esetében, amelyeknél semmilyen innovatív technológiai megoldást sem alkalmaztak, a szén-dioxid-kibocsátáscsökkenést 0 g/km-nek kell tekinteni. Ha az ökoinnovációs módszerek révén elérhető kibocsátáscsökkenés meghaladja a 443/2009/EK rendelet 12. cikkének (1) bekezdésében említett értéket, akkor is a rendelet 12. cikkének (1) bekezdésében említett értéket kell alkalmazni;

g) az átlagos fajlagos szén-dioxid-kibocsátás a d) pont figyelembevételével kerül kiszámításra, majd abból levonják az f) pont szerint meghatározott értéket.

Vegyük például az alábbi helyzetben lévő gyártót:

A nyilvántartásbavételek száma | Fajlagos CO2-kibocsátás | Az innovatív technológiák révén elérhető CO2-kibocsátáscsökkenés | Az extra kibocsátási kredithez kapcsolódó szorzó 2012-ben |

2 | 45 | 2 | 3,5 |

10 | 51 | 4 | 1 |

53 | 131 | 0 | 1 |

10 | 160 | 10 | 1 |

28 | 200 | 20 | 1 |

Ebben az esetben az ökoinnováció révén elérhető megtakarítás a következő:

2012-ben: (2*2*3,5 + 10*4) / (2*3,5 + 10 + 53) = 0,7714

2013-ban a következő: (2*2*3,5 + 10*4 + 10*10) / (2*3,5 + 10 + 53 + 10) = 1,925

Az átlagos fajlagos szén-dioxid-kibocsátás pedig a következő:

2012-ben: [(2*45*3,5 + 10*51 + 53*131) / 70] – 0,7714 = 110,2

2013-ban: [(2*45*3,5 + 10*51 + 53*131 + 10*160) / 80) – 1,925 = 115,175

4.4 Az átlagos tömeg kiszámítása

Az átlagos tömegnek a fajlagos szén-dioxid-kibocsátási célértékek meghatározása céljából való – az I. mellékletben szereplő képlet alapján történő – kiszámításakor a Bizottság az összes személygépkocsit figyelembe veszi, azaz nem alkalmazza a 443/2009/EK rendelet 4. és 5. cikkének rendelkezéseit.

5. CSOPORTOSULÁSOK

A 443/2009/EK rendelet 7. cikke értelmében a gyártók csoportosulásokat hozhatnak létre. A 7. cikk (5) és (6) bekezdése meghatározza a csoportosulások két típusát. A 7. cikk (5) bekezdése az olyan nyílt csoportosulásokról rendelkezik, amelyhez bármely gyártó csatlakozhat, akár tagja, akár nem a kapcsolt vállalkozások egy adott csoportjának. Az ilyen csoportosulások bármely csatlakozni kívánó gyártó előtt nyitva állnak, feltéve, hogy a 7. cikk (5) bekezdésében foglalt feltételek teljesülnek.

Az olyan csoportosulásokat, amelyekben a részt vevő valamennyi gyártó kapcsolt gyártók ugyanazon csoportjának a tagja, zárt csoportosulásoknak nevezzük, és a 7. cikk (6) bekezdésében foglaltak vonatkoznak rájuk. A kapcsolt gyártók egy csoportjához tartozó gyártóknak különböző célértékeket kell teljesíteniük, kivéve, ha zárt csoportosulásba tartoznak.

A C(2010) 7652 rendelet 9. cikkével összhangban a gyártóknak bizonyítaniuk kell, hogy teljesítik a zárt csoportosulás létrehozására vonatkozó feltételeket, és az erre vonatkozó információkat el kell juttatniuk a következő e-mail címre: EC-CO2-LDV-IMPLEMENTATION@ec.europa.eu.

A Bizottság úgy tekinti, hogy a csoportosulásról szóló megállapodás abban az évben alkalmazandó először, amikor az adott csoportosulás létrejöttéről értesítést kapott. A csoportosulásról szóló megállapodás azon évet megelőző évben alkalmazandó utoljára, amikor az adott csoportosulás megszűntéről a Bizottság értesítést kapott.

[pic][pic][pic]

[1] HL L 140., 2009.6.5., 1. o.

[2] HL L 138., 1999.6.1., 57. o.

[3] A megfelelőségi tanúsítvány 0.5. bejegyzése és a 443/2009/EK rendelet 3. cikkének c) pontja szerint: „gyártó”: az a személy vagy szervezet, aki, illetve amely a jóváhagyó hatóságnak felelősséggel tartozik a 2007/46/EK irányelv szerinti EK-típusjóváhagyási eljárás minden vonatkozásáért és a gyártás megfelelőségének biztosításáért.

[4] A megfelelőségi tanúsítvány 0.1. bejegyzése és a 2007/46/EK irányelv szerint: „gyártmány (a gyártó által bejegyzett védjegy)”. Az 1753/2000/EK határozat 2. cikkének (6) bekezdése szerint: „márka”: a gyártó kereskedelmi neve, amely megjelenik a megfelelőségi igazolásban és a típus-jóváhagyási dokumentációban.

[5] HL L 350., 1998.12.28., 58. o.

[6] HL L 140., 2009. 6. 5., 16. o.

[7] http://cdr.eionet.europa.eu/.

[8] http://circa.europa.eu/Members/irc/env/gge_ldv/library.